《试院中秋效诸进士作月涌大江流》
宋代·喻良能

团月临清夜，平分一半秋。
轮侵斜汉迥，色涌大江流。
皎皎惊飞鹊，亭亭喘卧牛。
一川寒练静，十顷素光浮。
碎彩通袁渚，余辉谢庾楼。
翻思杜陵老，岸草泊樯舟。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。